TNITY จับมือ “นิติพล” ต่อยอดงานหลักทรัพย์-IB หลังเข้าถือหุ้น 19.44%
TNITY จับมือ "นิติพล" ต่อยอดงานหลักทรัพย์-IB หลังเข้าถือหุ้น 19.44%
22 พ.ค. 2558

นายภควัต โกวิทวัฒนพงศ์ ประธานเจ้าหน้าที่บริหาร บริษัท ทรีนีตี้ วัฒนา จำกัด (มหาชน) หรือ TNITY เปิดเผยว่า การเข้ามาถือหุ้นในครั้งนี้ของกลุ่มนิติพล บริษัทฯเชื่อมั่นว่าทั้ง 2 ฝ่ายจะช่วยส่งเสริมธุรกิจซึ่งกันและกัน ซึ่งคาดว่าในอนาคตจะมีธุรกรรมที่สามารถดำเนินการร่วมกันได้อีกมาก โดยเฉพาะธุรกรรมด้านงานวาณิชธนกิจ
โดย TNITY แจ้งว่า KTB ซึ่งเป็นผู้ถือหุ้นใหญ่ของบริษัทจำนวน 38,390,625 หุ้น  คิดเป็นสัดส่วน 19.44% ของทุนชำระแล้ว ได้ขายหุ้นทั้งหมดที่ถืออยู่ให้กับนายแพทย์นิติพล ชัยสกุลชัย ซึ่งเป็นผู้ก่อตั้งและผู้บริหารนิติพลคลีนิก
“ในช่วงที่ผ่านมาเราได้มีการพูดคุยกับนักลงทุนที่สนใจจะร่วมลงทุนในบริษัทมาอย่างต่อเนื่อง ซึ่งบริษัทได้ให้ความสำคัญกับผู้ถือหุ้นที่มีมุมมองวิสัยทัศน์ในการทำธุรกิจไปในทิศทางเดียวกัน และสามารถต่อยอดในการขยายธุรกิจเพื่อความเติบโตของบริษัทได้ รวมทั้งให้ความสำคัญในการบริหารงานแบบมีการกำกับดูแลกิจการที่ดี” นายภควัต กล่าว
สำหรับการเปลี่ยนแปลงผู้ถือหุ้นใหญ่ในครั้งนี้ ทำให้โครงสร้างผู้ถือหุ้นของ TNITY เปลี่ยนไป ดังนี้ นายแพทย์นิติพล ชัยสกุลชัย สัดส่วน 19.44% บริษัท คอม-ลิงค์ จำกัด สัดส่วน 14.19% กลุ่มโกวิทวัฒนพงศ์ สัดส่วน 4.83% ผู้ถือหุ้นทั่วไป61.54%
ทั้งนี้ ในปี 57 TNITY มีผลการดำเนินงานดีมีกำไรเพิ่มขึ้นจากปีที่แล้วเกือบร้อยละ 40  ซึ่งเป็นผลมาจากนโยบายในการสร้างรายได้จากหลากหลายธุรกิจที่บริษัทมีอยู่ ไม่ว่าจะเป็นธุรกิจนายหน้าซื้อขายหลักทรัพย์ ธุรกิจวาณิชธนกิจ ธุรกิจกองทุนส่วนบุคคล  ธุรกิจตราสารหนี้ และธุรกิจการลงทุน
นอกจากนี้ บริษัทมีนโยบายในการจ่ายเงินปันผลไม่ต่ำกว่า ร้อยละ 50 ของกำไรสุทธิ ซึ่งในช่วง 5 ปีที่ผ่านมา บริษัทสามารถจ่ายเงินปันผลได้อย่างสม่ำเสมอในอัตราที่สูงกว่านโยบายมาโดยตลอด  โดยในปีล่าสุดมีการจ่ายเงินปันผลรวมหุ้นปันผลคิดเป็นอัตราสูงถึง 13.5% สูงกว่าอัตราเงินปันผลเฉลี่ยของกลุ่มเงินทุนและหลักทรัพย์ (FIN) และของ SET Index ที่ระดับ 3.9% และ 3.1% ตามลำดับ 
อนึ่ง นายแพทย์นิติพล ชัยสกุลชัย เป็นผู้ก่อตั้งนิติพลคลินิก ปัจจุบันดำเนินธุรกิจด้านคลินิกความงามมามากกว่า 20 ปี มีบุคลากรทางการแพทย์ที่มีความชำนาญด้านการดูแลรักษาและมีนวัตกรรมทางการแพทย์ที่ทันสมัย และเป็นผู้นำด้านการ   ประกอบธุรกิจคลินิกความงามที่มีสาขามากที่สุดในประเทศไทยถึง 157 สาขา (ณ ปี 2557) และกำลังขยายธุรกิจไปสู่ตลาดต่างประเทศ นับว่าเป็นช่วงเวลาที่เหมาะสมสอดคล้องกับการขยายธุรกิจเพื่อรองรับประชาคมเศรษฐกิจอาเซียน (เออีซี) ในอนาคต